google/wiki40b huggingface dataset:
Ασπροβάλτα

Ιστορικά στοιχεία

Η αρχαιολογική σκαπάνη έχει εντοπίσει οργανωμένες οικιστικές εγκαταστάσεις των ύστερων κλασικών-πρώιμων ελληνιστικών χρόνων ενώ είναι γνωστό πως στα Ρωμαικά χρόνια η Αρχαία Εγνατία Οδός διέσχιζε την περιοχή. Λίγο ανατολικότερα μάλιστα της Ασπροβάλτας σώζονται τα ερείπια ενός ρωμαϊκού σταθμού που ονομαζόταν Pennana.Σύμφωνα με έγγραφο του αρχείου της Μονής Σίμωνος Πέτρα, ο οικισμός Άσπρη Βάλτα κτίζεται στις αρχές του 16ου αιώνα στις νότιες παρυφές του όρους των Κερδυλλίων. Μετά τη Μικρασιατική Καταστροφή στην περιοχή εγκαταστάθηκαν 54 οικογένειες από το Ρένκιοϊ (Οφρύνιο) της Τρωάδος, κοντά στα Δαρδανέλλια της Μικράς Ασίας, μεταφέροντας πολλά κειμήλια όπως τη βιβλιοθήκη του σχολείου του Οφρυνίου. Οι Μικρασιάτες ανέπτυξαν τον οικισμό ενώ αργότερα οι απόδημοι συμπατριώτες τους από τις Η.Π.Α. βοήθησαν οικονομικά ώστε να ανεγερθεί στην Ασπροβάλτα πέτρινο σχολείο αλλά και ναός για να φυλάξουν τα κειμήλιά τους. Η ανάπτυξη του παραθαλάσσιου τουρισμού στα μέσα του 20ού αιώνα, οδήγησε στην εξάπλωση του οικισμού με πολλές παραθεριστικές κατοικίες και ξενοδοχειακές εγκαταστάσεις.

Αθλητισμός

Η Ασπροβάλτα κατά τους χειμερινούς μήνες αποτελεί δημοφιλή προορισμό για σέρφινγκ αφού όταν πνέει νότιος άνεμος θεωρείται ένα από τα πιο αξιόπιστα μέρη στην Ελλάδα για την εξάσκηση του αθλήματος .
Ακόμη στην Ασπροβάλτα λειτουργεί κλειστό γυμναστήριο, γήπεδο ποδοσφαίρου καθώς επίσης γήπεδα μπάσκετ και τένις.

Κατασκηνώσεις

Στην ευρύτερη περιοχή λειτουργούν αρκετές παιδικές κατασκηνώσεις στις οποίες παραθερίζουν εκατοντάδες παιδιά κάθε χρόνο.
Κόμμοδος

Πριν την ανάρρηση στο θρόνο

Ο Κόμμοδος ήταν ο μόνος εν ζωή γιος του Μάρκου Αυρήλιου όταν αυτός πέθανε και ο νεότερος αυτοκράτορας μετά τον Νέρωνα. Από την παιδική του ηλικία επέδειξε έναν χαρακτήρα δύστροπο και σκληρό. Η μόρφωση του ήταν περιορισμένη και σαφώς μικρότερη του πατέρα του. Πρέπει να διδάχθηκε ρητορική και καθόλου Φιλοσοφία. Ο Μάρκος Αυρήλιος παρόλο που αντιλαμβάνονταν την ιδιαίτερη προσωπικότητα του γιου του, δεν μπορούσε παρά να τον χρίσει ως άμεσο διάδοχο του. Ως εκ τούτου προσπάθησε να τον προετοιμάσει καλύτερα ορίζοντας  τον συναυτοκράτορα και Αύγουστο το 177.

Μετά την ανάρρηση του στον θρόνο

Η πρώτη ενέργεια του Κόμμοδου όταν ανέλαβε αυτοκράτορας ήταν να διαπραγματευτεί με τους βαρβάρους του Δούναβη ώστε να ξεκινήσει την βασίλεια του με ειρήνη. Ωστόσο οι εσωτερικές αντιθέσεις γίνονταν πλέον εμφανείς, αφενός με τη συνωμοσία της αδελφής του Λουσίλας εναντίον του, και αφετέρου λόγω της δυσπιστίας που έτρεφε στους συγγενείς του.
Ο Κόμμοδος είχε δημιουργήσει μια αυλή ευνοούμενων που προέρχονταν από Ιππότες και απελεύθερους. Η έλλειψη επαφής με την πραγματικότητα και η δυσπιστία τον έκαναν να κυβερνά με τρομοκρατία ενώ ταυτόχρονα η διαφθορά έφθανε στα ύψη με τον αρχηγό των Πραιτωριανών Κλέανδρο να πουλάει δημόσια αξιώματα.

Το μεγαλείο του Ηρακλή

Τα τελευταία χρόνια της βασιλείας του, ταύτιζε τον εαυτό του με τον Ηρακλή, εκτελούσε τους άθλους του ήρωα της αρχαίας Ελλάδας, ντυνόταν με ρόπαλο και λεοντή και τέλος έδωσε το όνομα του ακόμη και στη Ρώμη ορίζοντας το νέο της όνομα ως Colonia Commodiana. Φαντάζονταν τον εαυτό του ως εγγυητή και αρχηγό ενός νέου χρυσού αιώνα.

Το τέλος

Η τελευταία συνωμοσία εναντίον του ξέσπασε από την παλλακίδα του Μαρκία και τον οικονόμο του Εκλεκτό και πιθανότατα σχεδιάστηκε από τον διάδοχό του Πέρτιναξ. Δολοφονήθηκε με στραγγαλισμό στο λουτρό του στις 31 Δεκεμβρίου 192. Η σύγκλητος ψήφισε την καταδίκη της μνήμης του (damnatio memoriae).
Μισέλ Πλατινί

Βιογραφία

Γεννήθηκε στις 21 Ιουνίου του 1955 στο Ζεφ της Μερτ-ε-Μοζέλ στη Λωρραίνη. Εμβληματικός μέσος της Γιουβέντους και της Εθνικής Γαλλίας, έχοντας πετύχει συνολικά 356 τέρματα στη διάρκεια της καριέρας του, θεωρείται ως ένας εκ των κορυφαίων παικτών στην ιστορία του ποδοσφαίρου. Το περιοδικό France Football τον ανέδειξε ως τον κορυφαίο Γάλλο ποδοσφαιριστή του 20ού αιώνα, μπροστά από τους Ζινεντίν Ζιντάν και Ραϊμόν Κοπά, ενώ η Γιουβέντους τον ανέδειξε ως κορυφαίο Bianconero όλων των εποχών. Ήταν ο πρώτος ποδοσφαιριστής που κατέκτησε τρεις συνεχόμενες φορές το βραβείο της Χρυσής Μπάλας.
Αποτελεί από τις 26 Ιανουαρίου 2007 πρόεδρος της UEFA, διαδεχόμενος έτσι τον Λέναρτ Γιόχανσον. Διετέλεσε επίσης ομοσπονδιακός τεχνικός της Εθνικής Γαλλίας από το 1988 ως το 1992 και συνυπεύθυνος, μαζί με τον Φερνάν Σαστρ, για τη διοργάνωση του Παγκοσμίου Κυπέλλου του 1998 στη Γαλλία.
Stiff Upper Lip

Τραγούδια

1. Stiff Upper Lip (A. Young, M. Young) - 3:34

2. Meltdown (A. Young, M. Young) - 3:41

3. House of Jazz (A. Young, M. Young) - 3:56

4. Hold Me Back (A. Young, M. Young) - 3:59

5. Safe in New York City (A. Young, M. Young) - 3:59

6. Can't Stand Still (A. Young, M. Young) - 3:41

7. Can't Stop Rock 'n' Roll (A. Young, M. Young) - 4:02

8. Satellite Blues (A. Young, M. Young) - 3:46

9. Damned (A. Young, M. Young) - 3:52

10. Come and Get It (A. Young, M. Young) - 4:02

11. All Screwed Up (A. Young, M. Young) - 4:36

12. Give It Up (A. Young, M. Young) - 3:54

Βραβεία

Stiff Upper Lip (άλμπουμ)
Αυστραλία (ARIA Certification) : 3 x πλατινένιος 
Ηνωμένες Πολιτείες (RIAA Certification) : Πλατινένιος 
Ηνωμένο Βασίλειο (BPI Certification) : Πλατινένιος 
Ελβετία (IFPI Certification) : Πλατινένιος 
Γερμανία (BVMI Certification) : 3 x χρυσός 
Αυστρία (IFPI Certification) : Χρυσός 
Καναδάς (CRIA Certification) : Πλατινένιος 
Αργεντινή (CAPIF Certification) : Χρυσός 
Γαλλία (SNEP Certification) : 2 x χρυσός
Βάλντεμαρ Α΄ της Δανίας

Άνοδος του Βάλντεμαρ στον θρόνο της Δανίας μετά τον φόνο των υπόλοιπων διεκδικητών

Όταν ο Βάλντεμαρ Α΄ ήταν δεκαπέντε ετών (1146) ο βασιλιάς της Δανίας Έρικ Γ΄ παραιτήθηκε και ξέσπασε εμφύλιος πόλεμος, διεκδικητές του θρόνου ήταν δύο : Ο πρώτος ήταν ο Σβεν Γ΄ της Δανίας γιος του Έρικ Β΄ της Δανίας και εγγονός του Έρικ Α΄, δεύτερος διεκδικητής του θρόνου ήταν ο Κνούτος Ε΄ της Δανίας γιος του Μάγκνους Α΄ της Σουηδίας και εγγονός του βασιλιά Νιλς της Δανίας αδελφού του Έρικ Α΄. Ο Βάλντεμαρ διατηρούσε την Γιουτλάνδη, τουλάχιστον το Σλέσβιχ, στην κατοχή του, ο εμφύλιος πόλεμος κράτησε τουλάχιστον δέκα έτη.
Οι τρεις διεκδικητές συμφώνησαν τελικά (1157) να μοιράσουν την χώρα στα τρία μεταξύ τους, ο Σβεν φιλοξένησε σε ένα μεγάλο συμπόσιο τον Κνούτο, τον Αμπσαλόν και τον Βάλντεμαρ με σκοπό να τους σκοτώσει όλους και να παραμείνει μόνος του βασιλιάς της Δανίας. Ο Κνούτος σκοτώθηκε αλλά ο Αμπσαλόν και ο Βάλντεμαρ δραπέτευσαν, ο Βάλντεμαρ επέστρεψε στη Γιουτλάνδη. Ο Σβεν ξεκίνησε γρήγορα μια εισβολή ηττήθηκε όμως από τον Βάλντεμαρ στη μάχη του Γκραθ Χιθ και σκοτώθηκε κατά τη διάρκεια της μάχης, όπως λέγεται σκοτώθηκε από μια ομάδα αγροτών που έπεσε πάνω του καθώς ο ίδιος διέφευγε από το πεδίο της μάχης. Ο Βάλντεμαρ, έχοντας επιβιώσει όλων των αντιπάλων διεκδικητών του, έγινε ο μοναδικός βασιλιάς της Δανίας.
Ο Αμπσαλόν εξελέγη Επίσκοπος του Ρόσκιλδ (1158) και ο Βάλντεμαρ Α΄ έκανε τον αντιβασιλιά του αρχισύμβουλο του, αναδιοργάνωσε και ξανάχτισε την χτυπημένη από τον πόλεμο Δανία, με προτροπή του Αμπσαλόν κήρυξε τον πόλεμο κατά Σλαβικών φύλων που έκαναν επιδρομές στις ακτές της Δανίας τα οποία εκχριστιάνισαν και τους επέβαλαν επικυριαρχία της Δανίας, η Δανική επιρροή έφθασε έτσι επί των ημερών του στην Πομερανία.
Η βασιλεία του Βάλντεμαρ ξεκίνησε την άνοδο της Δανίας η οποία έφθασε στο αποκορύφωμά της με το δεύτερο γιο του Βάλντεμαρ Β΄ της Δανίας.
Ιδιωτικό Διεθνές Δίκαιο

Ορολογία

Ο όρος Ιδιωτικό Διεθνές Δίκαιο έχει πλέον διεθνώς επιβληθεί, εκτός των αγγλοσαξωνικών χωρών και ιδιαίτερα των ΗΠΑ, όπου, λόγω κυρίως της συνεξέτασης του ΙδΔΔ και των «συγκρούσεων» μεταξύ των δικαίων των διαφόρων ομόσπονδων πολιτειών, εξακολουθεί ακόμα να χρησιμοποιείται ευρέως ο όρος «σύγκρουση νόμων» (conflict of laws). Ανεξάρτητα όμως από τις διχογνωμίες για τη φύση του ΙδΔΔ ως εσωτερικού ή διεθνούς και ως δημοσίου ή ιδιωτικού δικαίου, ο όρος αυτός υποδηλώνει επιτυχώς το αντικείμενο του φερώνυμου κλάδου δηλ. τη ρύθμιση των επί διεθνούς πεδίου γενωμένων ιδιωτικών σχέσεων.

Διεθνές Ομοιόμορφο Δίκαιο

Το ΙδΔΔ οφείλει τη γέννησή του στην ανομοιομορφία των ισχυόντων δικαίων σε διάφορες χώρες και είναι προφανές ότι η ενοποίηση των δικαίων αυτών θα αποτελούσε το καλύτερο τρόπο έννομης ρύθμισης των διεθνών ιδιωτικών συναλλαγών. Αλλά η ενοποίηση αυτή δεν είναι εφικτή στο σύνολό της. Το δίκαιο κάθε χώρας αποτελεί έκφραση των ιδιαίτερων χαρακτηριστικών της. Όπως είναι αδύνατη η εθνολογική και η πολιτιστική ισοπέδωση της ανθρωπότητας, έτσι είναι αδύνατη και η ενοποίηση των διάφορων εσωτερικών δικαίων στους τομείς ιδιαίτερα εκείνους, οι οποίοι, όπως το οικογενειακό ή το κληρονομικό δίκαιο, συνέχονται προς την εθνική παράδοση, τις ειδικότερες συνθήκες κάθε χώρας και την ιδιομορφία του λαού της. Υπάρχουν όμως τομείς του κοινωνικού βίου στους οποίους η ενοποίηση του δικαίου των διαφόρων χωρών είναι και ευκταία και, σε κάποιο μέτρο, δυνατή. Αυτό ισχύει ιδίως για τους κλάδους του δικαίου που αφορούν τις οικονομικές συναλλαγές με τη σύναψη διεθνών συμβάσεων από τις οποίες σημαντικότερες είναι σε θέματα ναυτικού δικαίου, αεροπορικού δικαίου, εργατικού δικαίου και του δικαίου πιστωτικών τίτλων. Σημαντική είναι και η συμβουλή του εδρεύοντος στη Ρώμη Διεθνούς Ινστιτούτου για την ενοποίηση του Ιδιωτικού Δικαίου, της Διεθνούς Νομικής ενώσεως (International Law Association), του Οικονομικού και Κοινωνικού Συμβουλίου των Ηνωμένων Εθνών, του Συμβουλίου της Ευρώπης και της Ευρωπαϊκής Ένωσης.
Μίρτσα της Ρουμανίας

Γέννηση και παιδική ηλικία

Ο Πρίγκιπας Μίρτσα γεννήθηκε στο Βουκουρέστι στις 3 Ιανουαρίου [22 Δεκεμβρίου 1912 Παλ. Ημερολ.] το 1913, ως ο τρίτος γιος και το τελευταίο παιδί του πρίγκιπα Φερδινάνδου της Ρουμανίας και η σύζυγός του, η Πριγκίπισσα Μαρία του Εδιμβούργου. Βαφτίστηκε στις 2 Φεβρουαρίου στο Βασιλικό Παλάτι (σήμερα το Εθνικό Μουσείο Τέχνης). Η μητέρα του απουσίαζε εξαιτίας μιας πιθανής επίθεσης φλεβίτιδας. Ο Πρίγκιπας Μίρτσα πήρε το όνομά του από τον Μίρτσα Α΄ της Βλαχίας, ένα μεσαιωνικό Ρουμάνο πρίγκιπας της Βλαχίας που οργάνωσε σθεναρή αντίσταση στους Τούρκους τον 14ο αιώνα, και του οποίου τα στρατεύματα πολέμησαν στο πλευρό των Σέρβων στο Κόσοβο. Το όνομα "Μίρτσα" είναι αποκλειστικά ρουμανικό και βγαίνει από τη σλαβική λέξη "mir", που σημαίνει "ειρήνη" ή "κόσμος". 
Κατά τη διάρκεια της σύντομης ζωής του λέγεται, ότι τα πήγαινε πολύ καλά με την αδελφή του, την πριγκίπισσα Ιλεάνα της Ρουμανίας.

Το τέλος

Ο Πρίγκιπας Μίρτσα απεβίωσε στο Buftea στις 2 Νοεμβρίου του 1916 από τυφοειδή πυρετό, σε μια εποχή πολέμου, όταν τα εχθρικά στρατεύματα πλησίαζαν το Βουκουρέστι και πολλές μάχες έλαβαν χώρα κοντά στην πόλη. Η βασιλική οικογένεια έπρεπε να κάνει την ταφή γρήγορα στο Μέγαρο Κοτροτσένι, πριν πάνε στο καταφύγιο στο Ιάσιο, την παλιά πρωτεύουσα της Μολδαβίας, στη βόρειο-ανατολική Ρουμανία. Το πιστοποιητικό θανάτου του κάηκε εν μέρει. Η αρχική επιτύμβια στήλη του έγραφε:
«Εδώ βρίσκεται ο νεότερος γιος του βασιλιά Φερδινάνδου και της βασίλισσας Μαρίας, γεννήθηκε 21 Δεκεμβρίου του 1912 και πέθανε Οκτώβριο του 1916, σε καιρό πολέμου, ενώ οι στρατιώτες της Ρουμανίας θυσίαζαν τη ζωή τους για το αιώνιο όνειρο για την επίτευξη εθνικής ενότητας. Για δύο χρόνια παρέμεινε ο μοναδικός φύλακας του σπιτιού των γονέων του, πάνω από το οποίο έπαψε να πετάει η σημαία της χώρας. Θρηνήστε γι' αυτόν, γιατί μοιράστηκε μαζί μας τις ημέρες των δεινών, αλλά τις μέρες της χαράς δεν έζησε να τις δει.»
Το 1920, ο μεγαλύτερος αδελφός του Μίρτσα, ο μελλοντικός Κάρολος Β΄ της Ρουμανίας ονόμασε το παιδί του με την Ζίζι Λαμπρίνο, Μίρτσα Γκριγκόρι, στη μνήμη του Πρίγκιπα Μίρτσα, ο οποίος είχε αποβιώσει μόλις τέσσερα χρόνια νωρίτερα. Το 1941, ο Μίρτσα ενταφιάστηκε ξανά, μετά από αίτημα της πριγκίπισσας Ιλεάνα, από το Κοτροτσένι στο μικρό εκκλησάκι του Κάστρο Bran, κοντά στον τόπο ταφής της καρδιάς της μητέρας τους, Μαρίας.
Σιδηροχώρι Καβάλας

Γενικά και ιστορικά στοιχεία

Βρίσκεται σε υψόμετρο 110 μέτρων, στους πρόποδες του όρους Σύμβολο. Με το πρόγραμμα Καποδίστριας εντάχθηκε στον δήμο Πιερέων, και παλαιότερα υπαγόταν στην κοινότητα Σιδηροχωρίου. Το σύγχρονο όνομα του οικισμού προέρχεται από το γεγονός ότι στην περιοχή θεωρήθηκε ότι υπάρχουν εκμεταλλεύσιμα σιδηρομεταλλεύματα.
Τη Μεγάλη Πέμπτη του 1897, κατά τη διάρκεια του ελληνοτουρκικού πολέμου, πραγματοποιήθηκε στο Σιδηροχώρι μάχη ανάμεσα σε οθωμανικές δυνάμεις και Έλληνες αντάρτες υπό τους Παναγιώτη Δημαρά, Στάθη Καραβαγγέλη και Βελέντζα, οι οποίοι επιχείρησαν να προκαλέσουν δολιοφθορές στη γέφυρα της Αγγίστας επί της σιδηροδρομικής γραμμής Θεσσαλονίκης - Δεδέαγατς. Από τη σύγκρουση επέζησαν μόλις 9 αντάρτες, μεταξύ των οποίων και ο μετέπειτα μακεδονομάχος Κώστας Γαρέφης.
Η κοινότητα αποτελείται από τέσσερις συνοικισμούς με συνολικό πληθυσμό 560 κατοίκων: το Μεσότοπο, τον Καραβαγγέλη, το Δημαρά και το Σιδηροχώρι. Ο Καραβαγγέλης αναφέρεται στις απογραφές ως ξεχωριστός οικισμός. Οι συνοικισμοί Δημαράς και Καραβαγγέλης φέρουν τα ονόματα των οπλαρχηγών Δημαρά από τα Βρέσταινα Λακωνίας, και Ευστάθιου Καραβαγγέλη από το Τρίκερι Μαγνησίας ή τον Πόντο, οι οποίοι σκοτώθηκαν στη μάχη του 1897.
Μέχρι την ανταλλαγή πληθυσμών το 1923, κατοικούνταν από μουσουλμάνους, ενώ μετά την ανταλλαγή πληθυσμών, στο Σιδηροχώρι εγκαταστάθηκαν 62 οικογένειες.
Βάντις Οτζίτζα-Οφόε

Πρώτα χρόνια

Ο Οφόε ξεκίνησε να ασχολείται με το ποδόσφαιρο σε ηλικία πέντε ετών, όταν και εντάχθηκε στις ακαδημίες της Γκεντ. Από το 1999 έως και το 2007, βρισκόταν στις ακαδημίες της Άντρελεχτ, ενώ τη σεζόν 2007-08, αγωνίστηκε και στην πρώτη ομάδα. Στις 22 Δεκεμβρίου του 2007, σκόραρε και το πρώτο του γκολ.
Τον Ιανουάριο του 2008 πήρε μεταγραφή στο Αμβούργο, ενώ την επόμενη σεζόν αγωνίστηκε και στη δεύτερη ομάδα του Αμβούργου.

Κλαμπ Μπρυζ

Στις 9 Ιανουαρίου του 2009, πήρε μεταγραφή για τον βελγικό σύλλογο Κλαμπ Μπρυζ, ο οποίος τον αγόρασε έναντι 900.000 ευρώ. Εκεί παρέμεινε έως το 2014, πραγματοποιώντας πάνω από 230 συμμετοχές, και πετυχαίνοντας 26 γκολ. Με μεγαλύτερη επιτυχία του συλλόγου κατά την παραμονή του εκεί, ήταν η δεύτερη θέση στο πρωτάθλημα τη σεζόν 2011-12.

Αγγλία: Νόριτς Σίτι και Ρόδεραμ Γιουνάιτεντ

Τον Αύγουστο του 2014, πήρε μεταγραφή στη Νόριτς Σίτι. Το ντεμπούτο του εκεί το έκανε στις 16 Σεπτεμβρίου του 2014, ως αλλαγή κόντρα στην Μπρέντφορντ. Ωστόσο, ο τραυματισμός του κατά τη διάρκεια της πρώτης σεζόν τον κράτησε πίσω, και όταν πια η ομάδα ανέβηκε στην Πρέμιερ Λιγκ, εκείνος δόθηκε δανεικός, στην Ρόδεραμ Γιουνάιτεντ, κάνοντας μόνο τέσσερις συμμετοχές και βάζοντας ένα γκολ.  Ενώ, τον Αύγουστο του 2016, έφυγε από την Αγγλία με μεταγραφή για τη Λέγκια Βαρσοβίας, στην οποία πραγματοποίησε πάνω από 40 συμμετοχές.

Ολυμπιακός Πειραιώς

Στις 9 Ιουλίου του 2017, ο Ολυμπιακός ανακοίνωσε την απόκτησή του από την πολωνική ομάδα, αγοράζοντας τον, έναντι του ποσού των 2.5 εκατομμυρίων ευρώ (εκτιμάται). Το συμβόλαιο έχει τριετούς διάρκειας.

Διεθνής καριέρα

Ο Οφόε ξεκίνησε να αγωνίζεται στις Εθνικές Βελγίου το 2008, στο Ολυμπιακό Τουρνούα Ποδοσφαίρου των Ολυμπιακών Αγώνων του Πεκίνου, του 2008. Εκεί αγωνίστηκε σε δύο αγώνες. Κατόπιν, έλαβε και γκανέζικο διαβατήριο και είπε πως θα μπορούσε να εκπροσωπήσει και την Εθνική Γκάνας στο μέλλον. Παρόλα αυτά, στις 17 Νοεμβρίου του 2010, έκανε το ντεμπούτο του με την Εθνική Βελγίου, μπαίνοντας ως αλλαγή στη θέση του Εντέν Αζάρ.
Κατόπιν συμμετείχε και στα προκριματικά του Euro 2012, έτσι εφόσον συμμετείχε σε επίσημο παιχνίδι της UEFA, δεν μπορεί πλέον να αγωνιστεί στην Εθνική Γκάνας.
Τεμπέσα

Ονομασία

Η Τεμπέσα, ή Tébessa  στα γαλλικά, ήταν γνωστή στους αρχαίους Έλληνες ως Θεβέστη ή Εκατομπύλη. Η ονομασία αυτή λατινοποιήθηκε ως Theveste.

Ιστορικά στοιχεία

Στην αρχαιότητα, η Θεβέστη αποτελούσε τμήμα της Ρωμαϊκής Δημοκρατίας. 
Μετά την ίδρυση της Ρωμαϊκής Αυτοκρατορίας,  η 3η Αυγούστεια Λεγεώνα είχε τη βάση της στη Θεβέστη προτού μεταφερθεί στη Λαμπέσις. Η Θαβέστη έγινε αργότερα ρωμαϊκή αποικία, πιθανώς υπό τον Τραϊανό στις αρχές του 2ου αιώνα. Την εποχή του Τραϊανού, ήταν μια ακμάζουσα πόλη με περίπου 30.000 κατοίκους. Πολλά από τα ερείπια που σώζονται στη σημερινή Τεμπέσα διαθέτουν πληθώρα αρχαίων μνημείων, ανάμεσα στα οποία είναι η θριαμβική αψίδα του Καρακάλλα, ένας ρωμαϊκός ναός και μία χριστιανική βασιλική του 4ου αιώνα. 
Υπάρχουν αναφορές για ένα συμβούλιο που πραγματοποιήθηκε στην περιοχή από τους Δονατιστές. Μεταξύ των αγίων που κατάγονται από την περιοχή ήταν ο επίσκοπος της Θαβέστης Λούκιος, ο οποίος συνέβαλε στην τέλεση του Συμβουλίου της Καρχηδόνας το 256 και πέθανε ως μάρτυρας δύο χρόνια αργότερα, ο Μαξιμιλιανός, ο οποίος μαρτύρησε στις 12 Μαρτίου 295, και ο Κρισπίνα, ο οποίος μαρτύρησε στις 5 Δεκεμβρίου 304. Κάποιοι από τους άλλους επισκόπους της είναι οι οποίοι είναι γνωστοί είναι ο Ρωμύλος το 349, ο Ούρβικος το 411, ο Φέλιξ ο οποίος εξορίστηκε από τους Βανδάλους το 484 και ο Παλλάδιος που αναφέρεται σε μια επιγραφή. 
Κατά τον 4ο και 5ο αιώνα, η Θεβέστη ήταν εστία του Μανιχαϊσμού. Τον Ιούνιο του 1918, ένας λατινικός κώδικας 26 φύλλων που γράφτηκαν από τους Μανιχαίους ανακαλύφθηκε σε μια σπηλιά κοντά στην πόλη. Ένα μήνα αργότερα, ο Ανρί Ομόντ βρήκε τα υπόλοιπα 13 αρχικά φύλλα του. Το όλο βιβλίο είναι πλέον γνωστό ως κώδικας της Τεμπέσα και διατηρείται στην Κολωνία. Έχει εκδοθεί από τον Μάρκους Στάιν. 
Η Θεβέστη ξαναχτίστηκε από τον πατρίκιο Σολομώντα στην αρχή της βασιλείας του Ιουστινιανού Α´. Ο Σολομών δημιούργησε τον δικό του τάφο στη Θεβέστη, ο οποίος διατηρείται μέχρι σήμερα. 
Τον 7ο αιώνα, η μουσουλμανική εισβολή περιόρισε τη σημασία της Θεβέστης, αλλά δεν την κατέστρεψε εντελώς. Τον 11ο αιώνα, οι Μπανού Χιλάλ, μια αραβική φυλή που ζούσε αρχικά μεταξύ του Νείλου και της Ερυθράς Θάλασσας, εγκαταστάθηκε στην Τριπολιτανία, την Τυνησία και την Κωνσταντίνη (την περιοχή γύρω από την Κωνσταντίνη και την Τεμπέσα).
Κατά τη διάρκεια του 16ου αιώνα, η Οθωμανική Αυτοκρατορία εγκατέστησε μικρή φρουρά Γενιτσάρων στην Τεμπέσα.
Το 1851, η πόλη καταλήφθηκε από τους Γάλλους. Έγινε πρωτεύουσα του ομώνυμου καντονίου, που τότε ήταν διαμέρισμα του νομού Κωνσταντίνης στην Αλγερία. Αργότερα, το διαμέρισμα μεταφέρθηκε στον νομό του Μπον. Μετά την ανεξαρτησία της Αλγερίας, έγινε η πρωτεύουσα της ομώνυμης επαρχίας.

Μεταφορές

Η Τεμπέσα συνδέεται οδικώς και σιδηροδρομικώς με τα άλλα τμήματα της Αλγερίας και της Τυνησίας. Το αεροδρόμιο της Τεμπέσα εξυπηρετεί τις αεροπορικές μεταφορές.
Αμπντάλα Β΄ της Ιορδανίας

Βασιλιάς

Στις 7 Φεβρουαρίου του 1999 με το θάνατο του πατέρα του, έγινε βασιλιάς. Ο Χουσεΐν είχε διορίσει τον Αμπντάλα διάδοχο από τις 24 Ιανουαρίου 1999 και αντικατέστησε έτσι τον αδερφό του, Χασάν. Ο Αμπντάλα τροποποίησε τον Ποινικό Κώδικα της Ιορδανίας και του ασκήθηκε κριτική για περιορισμό της ελευθερίας λόγου.
Με την πολιτική του φρόντισε να ανορθώσει την οικονομία της χώρας του. Ο αναλφαβητισμός μειώθηκε στο 10%. Οι επενδύσεις από τις χώρες της Δύσης  αυξήθηκαν.   Στις 28 Νοεμβρίου 2004 ο Αμπντάλα αφαίρεσε τον τίτλο του διαδόχου του θρόνου από τον δίδυμο αδερφό του, Χαμζά, χωρίς να ορίσει άλλο διάδοχο.
Ποδοσφαιρική Ομοσπονδία Λιβερίας

Ιστορία

Ο οργανισμός συστάθηκε το 1936. Εντάχθηκε στην Αφρικανική Συνομοσπονδία Ποδοσφαίρου (CAF) το 1962 και στην Παγκόσμια Ποδοσφαιρική Ομοσπονδία (FIFA) το 1964.
Ώρα στην Αμπχαζία

Το έδαφος της Αμπχαζίας βρίσκεται στη ζώνη ώρας UTC+3 (όπως Μόσχα), η οποία θεσπίστηκε αρχικά το 2010 και άλλαζε στη θερινή ώρα στις 2:00 το πρωί προχωρώντας μια ώρα μπροστά την τελευταία Κυριακή του Μαρτίου και την τελευταία Κυριακή του Οκτωβρίου τα ρολόγια γύριζαν μια ώρα πίσω στις 3:00, όπως γινόταν στη θερινή ώρα Μόσχας (UTC+4).
Με ψήφισμα του υπουργικού συμβουλίου της Δημοκρατίας της Αμπχαζίας αριθ. 212 της 26ης Οκτωβρίου 2010, η χειμερινή ώρα εισήχθη στο έδαφος της Δημοκρατίας της Αμπχαζίας στις 31 Οκτωβρίου 2010. Έτσι, από το φθινόπωρο του 2010 στην Αμπχαζία εισήχθη η ζώνη ώρας UTC+3. Από τις 27 Μαρτίου 2011 εισήχθη η θερινή ώρα και τοποθετήθηκε η ζώνη ώρας UTC+4.
Στην Αμπχαζία εφαρμόζεται η ίδια ώρα με τη Μόσχα. Μετά την 27η Μαρτίου 2011, η θερινή ώρα (UTC+04:00) εισήχθη όλο το χρόνο χωρίς αλλαγές σε καλοκαιρινή και χειμερινή ώρα. Στις 26 Οκτωβρίου 2014 η Αμπχαζία πέρασε στη χειμερινή ώρα, επιστρέφοντας στην ζώνη ώρας UTC+3 (μαζί με την ώρα Μόσχας).
Κάστρα της Ελλάδας

Προστασία Κάστρων & Μνημείων

Η πρώτη σοβαρή και συστηματική προσπάθεια για την προστασία των αρχαίων ακροπόλεων & κάστρων της Ελλάδας άρχισε το 1922 με την έκδοση σχετικής νομολογίας (ΒΔ 25-2-1922 - ΦΕΚ 28/Α/26-2-1922 και ΚΝ 5351/1932, «Περί κηρύξεως προεχόντων Βυζαντινών μνημείων»: «Κηρύσσονται επί του παρόντος ως προέχοντα βυζαντινά μνημεία, υπαγόμενα εις τας διατάξεις του Νόμου 2447), με την οποία προστατεύονταν «τα κάτωθι μεσαιωνικά κάστρα: Α. Κάστρα Στερεάς Ελλάδος και Θεσσαλίας:. 1) Θηβών, 2) Λεβαδείας, 3) Δαυλείας, 4) Σαλώνων, 5) Λαμίας, 6) Bελουχόβου, 7) Bιτρινίτσης, 8) Πτελεού, 9) Υπάτης (Νέων Πατρών), 10) Βοδονίτσης, 11) Nαυπάκτου, 12) Bονίτσης, 13) Δομοκού, 14)Tρικάλων, 15) Λαρίσης, 16) Ωρηάς. Β. Κάστρα Πελοποννήσου: 1) Xλεμουτσίου, 2) Γλαρέντζας, 3) Ποντικόκαστρον, 4) Καλαμών, 5) Κορώνης, 6) Μεθώνης, 7) Ναυαρίνου, 8) Άργους, 9) Ακροκορίνθου, 10) Πεντεσκούφι, 11) Zαραφόνας, 12) Πασσαβά, 13) Mονεμβασίας, 14) Παλαμίδι, 15) Ιτς-Καλέ, 16) Μπούρτζι, 17) Γερακίου, 18) Mυστρά, 19) Καριταίνης, 20) Kελεφά και 21) Ρίου. Γ. Κάστρα ιονίων νήσων: 1) Αγίου Γεωργίου, 2) Zακύνθου, 3) Κερκύρας, 4) Aγίας Mαύρας (Λευκάδος), 5) Κάστρα Καψαλίου, Μυλοκάστρου, Κυθήρων και Παληοχώρας (Κυθήρων)».
Ποιος Θανάσης!

Πλοκή

Ο Θανάσης Τρίκορφος (Θανάσης Βέγγος), έντιμος, ευχάριστος και φιλεύσπλαχνος καταστηματάρχης ηλεκτρικών συσκευών, εξυπηρετεί και διευκολύνει όλο τον κόσμο, παρ' όλο που κι ο ίδιος περνά δυσκολίες. Κάποια στιγμή προσλαμβάνει στο κατάστημά του τη χαριτωμένη Στέλλα (Άννα Φόνσου), η οποία έχει απόλυτη ανάγκη να εργαστεί, διότι- συν τοις άλλοις - συντηρεί και τον χαρτοπαίχτη φίλο της Αλέκο (Βαγγέλης Πλοιός), που απομυζά κάθε της οικονομία. Ο Θανάσης, γοητευμένος από τη σπιρτάδα και την καλή της καρδιά, την ερωτεύεται και νιώθει πανευτυχής. Το ίδιο αισθάνεται και η Στέλλα, αλλά το κρατά μυστικό, φοβούμενη την αντίδραση του φίλου της.
Όταν ο καλοκάγαθος κι εύπιστος Θανάσης μαθαίνει για το δεσμό της απογοητεύεται, η πληγωμένη καρδιά του σκληραίνει και αποστασιοποιείται. Από γαλαντόμος καταστηματάρχης γίνεται δύστροπος, αυταρχικός και απαιτητικός έμπορος.
Στο μεταξύ δυο φίλοι του (Τάκης Μηλιάδης και Γιώργος Βελέντζας) προσπαθούν να τον πείσουν να συνεργαστεί επιχειρηματικά με την κοσμική κυρία Μάργκαρετ Κοράκι (Αιμιλία Υψηλάντη), με απώτερο σκοπό να του «φάνε» το μαγαζί.
Η Στέλλα, που ακούει τυχαία τη συζήτηση και μαθαίνει για την παγίδα, που ετοιμάζονται να του στήσουν οι "καλοί του φίλοι", θορυβείται κι αψηφώντας τα πάντα ματαιώνει τα σχέδιά τους την ύστατη στιγμή. Εξ αιτίας αυτής της συμπεριφοράς αποκαλύπτεται κι ο έρωτάς της για το Θανάση ...
Η ταινία συνδυάζει το κωμικό με το συγκινησιακό στοιχείο και τελειώνει με χάπι έντ.
The Stripped Mixes

Περιεχόμενο

Παρά την υψηλή διασημότητα της State Farm Insurance για την acoustic version του hit I'll Be There, η Motown κυκλοφόρησε το I'll Be There (Minus Mix) διαμέσω του iTunes στις 9 Ιουνίου 2009, ως πρελούδιο για το The Stripped Mixes. Το I'll Be There (Minus Mix) δεν έλαβε θέση σε κανένα μουσικό τσαρτ. Λίγο μετά τον θάνατο του Τζάκσον τον Ιούνιο του 2009, αυξήθηκε η διασημότητα της μουσικής του, οδηγώντας σε επανεκδόσεις της μουσικής του. Σε λιγότερο από μια ώρα μετά την κηδεία του Τζάκσον στο Staples Center στις 7 Ιουλίου 2009, η Universal Music Group ανακοίνωσε την κυκλοφορία του The Stripped Mixes, μιας συλλογής των κλασσικών κομματιών του Τζάκσον. Το άλμπουμ περιέχει «γυμνά» mixes των κομματιών του Τζάκσον της εποχής του στη Motown καθώς και τραγούδια των Τζάκσον 5 από τη δεκαετία του 1960 έως τη δεκαετία του 1980. Τα τραγούδι που είναι «γυμνά»T στο άλμπουμ έχουν backing instruments και μερικά studio engineering αφαιρέθηκαν για να κάνουν τα τραγούδια να έχουν πιο acoustic (ακουστικό) ήχο. The Stripped Mixes was made available as a digital download on July 7, and as a compact disc on July 28, 2009.

Εμπορική επιτυχία

Το The Stripped Mixes έφθασε έως τη 95η θέση στο Billboard 200 στην πρώτη εβδομάδα κυκλοφορίας του με πωλήσεις λιγότερες από 5.000 αντίτυπα. Έφθασε στη 43η θέση στο R&B Albums Chart το 2009, και μετά ανέβηκε στη 21η θέση το 2010. Παγκοσμίως, το The Stripped Mixes  ήταν περισσότερα εμπορική επιτυχία. Το άλμπουμ έφθασε στο top fifty στη βελγική Φλάνδρα και στη βελγική Βαλονία, φθάνοντας στη 43η και στη 47η θέση για 5 και 7 εβδομάδες, αντίστοιχα. Το The Stripped Mixes έφθασε στο 75η θέση στο Μέξικο για μια εβδομάδα πριν βγει από το top 100.